Uznesenie Európskeho parlamentu z 24. mája 2007 o ľudských právach v Sudáne



Úradný vestník 102 E , 24/04/2008 S. 0487 - 0488



P6_TA(2007)0218 Ľudské práva v Sudáne Uznesenie Európskeho parlamentu z 24. mája 2007 o ľudských právach v Sudáne Európsky parlament, - so zreteľom na článok 115 ods. 5 rokovacieho poriadku, A. keďže trestný súd provincie Managil, v štáte Gazira v strednom Sudáne, ktorému predsedal sudca Hátim Abdurrahmán Mohamed Hasan, odsúdil 13. februára 2007 a 6. marca 2007 na smrť ukameňovaním Sadiu Idriss Fadulovú (vo veku 22 rokov z etnickej skupiny Tama z Darfúru) a Amunu Abdallah Daldumovú (vo veku 23 rokov z etnickej skupiny Fur z Darfúru) na základe obvinenia z cudzoložstva, B. keďže ukameňovanie je krutý a neľudský trest a keďže prísne trestanie cudzoložstva je porušením základných ľudských práv a medzinárodných záväzkov, ku ktorým sa Sudánska republika hlási, C. keďže Sadia Idriss Fadulová aj Amouna Abdallah Daldoumová sa proti rozsudku odvolali, D. keďže podľa listu veľvyslanectva Sudánskej republiky v Bruseli súd vyhlásil rozsudky smrti za neplatné, pretože Sadii Idriss Fadulovej a Amoune Abdallah Daldoumovej nebola poskytnutá "nevyhnutná právna obhajoba", a trestný súd prešetrí prípad "na základe právnych pripomienok odvolacieho súdu", E. keďže trestný súd v Nyale v južnom Darfúre odsúdil 3. mája 2007 na smrť obesením Abdelrhmana Zakariu Mohameda a Ahmeda Abdalláha Sulejmána, oboch mužov vo veku 16 rokov, na základe obvinení z vraždy, úmyselného ublíženia na zdraví a lúpeže, F. keďže Sudánska republika ratifikovala Dohovor OSN o právach dieťaťa, na základe ktorého sa jej vláda zaviazala nevykonávať popravy osôb mladších ako 18 rokov, G. keďže vláda Sudánu podpísala Dohodu o partnerstve medzi členmi skupiny štátov africkej, karibskej a tichomorskej oblasti (AKT) na jednej strane a Európskym spoločenstvom a jeho členskými štátmi na strane druhej, ktorá bola podpísaná v Cotonou 23. júna 2000 [1] (Dohoda z Cotonou) a keďže spolupráca EÚ s krajinami AKT je založená na rešpektovaní ľudských práv, demokratických zásad a právneho štátu, H. keďže Sudánska republika podpísala doložku o ľudských právach Dohody z Cotonou a Medzinárodný pakt o občianskych a politických právach, I. keďže Africká charta ľudských práv a práv národov, ktorú Sudánska republika ratifikovala, zahŕňa ustanovenia o ochrane práva na život a o zákaze mučenia, ako aj krutého, neľudského alebo ponižujúceho trestania a zaobchádzania; keďže mnohé trestné činy sa však naďalej trestajú smrťou, bičovaním, amputáciou a inými telesnými trestami, J. keďže Komisia 14. marca 2007 oznámila, že sa Sudánu poskytne ďalšiu humanitárnu pomoc vo výške 45 miliónov EUR (celková suma na rok 2007 sa tak zvýši na 85 miliónov EUR), čím Európska únia preukazuje solidaritu so sudánskym ľudom, 1. víta vyhlásenie rozsudkov smrti za neplatné, ak ho sám súd skutočne potvrdí, a vyzýva vládu Sudánu, aby zaručila fyzickú a psychickú integritu Sadíe Idriss Fadulovej a Amuny Abdallah Daldumovej; 2. vyzýva vládu Sudánu, aby vyhlásila rozsudky smrti nad Abdelrahmánom Zakariom Mohamedom a Ahmedom Abdalláhom Sulejmánom za neplatné a zaručila ich fyzickú a psychickú integritu; 3. dôrazne pripomína vláde Sudánu, že medzinárodné právo zakazuje uloženie trestu smrti mladistvým páchateľom trestných činov; 4. vyzýva Radu, Komisiu a členské štáty, aby a) odsúdili trest smrti, bičovanie a ostatné telesné, kruté či ponižujúce tresty, podporovali právo na život a zákaz mučenia a krutého, neľudského a ponižujúceho trestania a zaobchádzania a aby podporovali práva žien vo vzťahu k sudánskym orgánom vrátane práva žien a dievčat na nediskrimináciu a zaobchádzanie bez násilia, a to v súlade s medzinárodným právom a normami; a b) podporovali dodržiavanie ľudských práv a základných slobôd vo vzťahu k sudánskym orgánom vrátane súladu s vnútroštátnymi právnymi predpismi a medzinárodnými normami v oblasti ľudských práv, ako je napríklad Medzinárodný pakt o občianskych a politických právach, ktorého zmluvnou stranou je Sudán od roku 1986, Dohovor OSN o právach dieťaťa, ktorého zmluvnou stranou je Sudán od roku 1990 a článok 96 (doložka o ľudských právach) Dohody z Cotonou, ktorú Sudán podpísal v roku 2005; 5. vyzýva vládu Sudánu, aby zodpovedajúcim spôsobom prepracovala svoj súdny systém a ratifikovala druhý voliteľný protokol Medzinárodného paktu o občianskych a politických právach, ktorého cieľom je zrušenie trestu smrti; 6. vyzýva vládu Sudánu, aby pristúpila k protokolu Africkej charty ľudských práv a práv národov o právach žien v Afrike, ako aj k protokolu Súdneho dvora Africkej únie, ktoré boli oba prijaté v Mapute v Mozambiku 11. júla 2003; 7. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, Rade AKT - EÚ a Spoločnému parlamentnému zhromaždeniu AKT - EÚ, generálnym tajomníkom OSN a Africkej únie a vláde Sudánu. [1] Ú. v. ES L 317, 15.12.2000, s. 3. --------------------------------------------------